stanford-oval/wikipedia huggingface dataset:
הרקולס (סרט, 1997)
עלילה > הקרב נגד הטיטאנים

האדס משחרר את ארבעת הטיטאנים (אחד לכל יסוד) שמטפסים לאולימפוס ולוכדים את האלים, בעוד קיקלופ פונה לתבאי כדי להרוג את הרקולס. פיל מעודד את הרקולס להילחם ולהרוג את הקיקלופ, ולמרות היותו נטול כוחות הוא מצליח לעשות זאת, אך מג נרמסת ונפצעת אנושות על ידי עמוד שעמד ליפול על הרקולס. כוחותיו של הרקולס שבים אליו, שכן העסקה עם האדס הופרה כשמג נפגעה לאחר שהובטח להרקולס שלא יאונה לה כל רע. הרקולס ופגסוס טסים לאולימפוס שם הם משחררים את האלים. הרקולס שולח את הטיטאנים לחלל שם הם מתפוצצים, אך מג מתה לפני שהרקולס מספיק לחזור אליה.
עלילה > סוף הסרט

עם נשמתה של מג כרכושו של האדס עכשיו, הרקולס פורץ לתוך השאול, מכניע את קרברוס ומתמקח עם האדס לשחרר את מג מהסטיקס בתמורה לחייו. נכונותו להקריב את חייו, מחזירה את כוחו האלוהי וחיי הנצח שלו לפני שהנהר מנקז החיים מספיק להרוג אותו, והוא מציל את מג ושולח את האדס לתוך הסטיקס. אחרי שהחיה את מג, הרקולס וחבריו נקראים לאולימפוס שם זאוס והרה מברכים את בנם בשובו הביתה. עם זאת, הרקולס מחליט להישאר על כדור הארץ עם מג וזוכה לברכת הוריו. הרקולס חוזר לתבאי שם הוא מתקבל כגיבור אמיתי, וזאוס יוצר תמונה של הרקולס בכוכבים לזכר גבורתו.
מדבבים

| דמות | מדבבים בגרסה האנגלית | מדבבים בגרסה העברית |
| --- | --- | --- |
| הרקולס | טייט דונובן (בוגר), ג'וש קיטון (צעיר), רוג׳ר בארט (שירה) | אורי הוכמן (בוגר), עופר גילברון (צעיר) |
| פיל | דני דה ויטו | אוהד שחר |
| האדס | ג'יימס וודס | נתן דטנר |
| מג | סוזן איגן | נועה תשבי |
| פגסוס | פרנק ולקר |  |
| זאוס | ריפ טורן | אריאל פורמן |
| הרה | סמנתה אגר | יעל פרל בקר |
| המוזות | ליליאן וייט, שריל פרימן, לה צ'אנז, רוז ריאן, ונסה תומאס | סיניה בועז, אורלי טרי, שרונה נסטוביץ', דינה גולן, אתי קארי |
| כאב | בובקט גולדתואייט | תומר שרון |
| פחד | מאט פריוור | תומר יוסף |
| קיקלופ | פטריק פיני | שמעון כהן |
| אמפיטריאון | האל הולברוק | איציק סיידוף |
| אלקמנה | ברברה ברי | רותי הולצמן |
| אלות הגורל | אמנדה פלאמר, קרול שלי, פאדי אדוארדס | שרית סרי, אור אזולאי, רותי הולצמן |
| הרמס | פול שפר | אבי חדש |
| נסוס | ג'ים קאמינגס | שמעון כהן |
| המספר | צ'רלטון הסטון | דב רייזר |
פסקול

| מס' | שם | משך |
| --- | --- | --- |
| 1. | פתח דבר  | 0:54 |
| 2. | זו כל האמת (חלק א')  | 2:02 |
| 3. | זו כל האמת (חלק ב')  | 0:59 |
| 4. | זו כל האמת (חלק ג')  | 1:06 |
| 5. | למרחקים אלך (חלק א')  | 3:14 |
| 6. | למרחקים אלך (חלק ב')  | 1:43 |
| 7. | התקווה האחרונה  | 3:00 |
| 8. | מאפס לנכס  | 2:20 |
| 9. | לא אודה באהבה  | 2:20 |
| 10. | כוכב נולד  | 2:04 |
| 11. | Go the Distance  | 4:43 |
| 12. | ה"זית" הגדול  | 1:07 |
| 13. | הנבואה  | 0:54 |
| 14. | הרס העיר איגורה  | 2:07 |
| 15. | האי של פיל  | 2:25 |
| 16. | מסלול האימונים  | 0:40 |
| 17. | ואם הזכרנו את השטן...  | 1:30 |
| 18. | קרב ההידרה  | 3:28 |
| 19. | הגן של מג  | 1:14 |
| 20. | ווילתו של הרקולס  | 0:37 |
| 21. | אלוף כל הזמנים  | 0:38 |
| 22. | לקטוע את חוט החיים  | 3:23 |
| 23. | גיבור אמיתי / כוכב נולד  | 5:33 |
ביקורת

הסרט קיבל ביקורות חיוביות ולציון 84% באתר "Rotten Tomatoes", מתוך 48 ביקורות.
מבקר הקולנוע רוג'ר איברט משיקגו סאן-טיימס כתב ביקורת חיובית על הסרט, שנהנה מהסיפור, וכן גם מהאנימציה. איברט גם שיבח את תיאורו של ג'יימס וודס כהאדס.
ביקורת > הסרט בהשוואה למיתולוגיה היוונית

הסרט לוקה באי דיוקים בהשוואה למיתולוגיה היוונית. כך, לדוגמה, חלק מהדמויות מופיעות בשמות הלקוחים מרומית, אחרות משנות תפקידן מאלים לבני תמותה וכיוצא בזה, והרקולס נכלל בתור בנה של הרה למרות היותו לא בנה על פי המיתוס ועלילות שונות מתערבבות זו בזו (לדוגמה, בסדרה שולבה עלילת מלחמת טרויה, על אף שהתרחשה על פי המיתולוגיה לאחר מותו של הרקולס).
עם זאת, הסרט מכיל אזכורים רבים למיתוס המקורי כמו הרקולס התינוק שהביס את פחד וכאב בדמות נחשים, רכיבתו על קרברוס והפיכתו לאל לאחר היותו על ערש דווי.
מורשת > סרט המשך

שנה לאחר יציאת הסרט, הופק סרט המשך שיצא בווידאו בשם "הרקולס 2: מאפס לנכס", המבוסס על ארבעה פרקים מהסדרה "הרקולס".
מורשת > סדרת טלוויזיה

לאחר הצלחת הסרט, הופקה סדרת טלוויזיה המתמקדת בהרקולס במהלך שהותו באקדמיה פרומתאוס.
מורשת > אתחול לייב אקשן

ב-29 באפריל 2020 דווח כי סרט אתחול לייב אקשן של הרקולס מפותח על ידי אולפני וולט דיסני עם ג'פרי סילבר וקארן גילכרייסט שהפיקו קודם את אתחול מלך האריות, יפיקו גם סרט זה. הסרט מתוכנן לכלול שירים מהגרסה המקורים והאחים ג'ו ואנתוני רוסו יפיקו אף הם את הסרט, עם דייב קולהאם כתסריטאי. ב-7 במאי 2020, האחים רוסו אמרו כי האתחול לא יהיה תרגום ממשי וכי בכוונתם להוסיף אלמנטים חדשים שלא היו קיימים בסרט המקורי אך יושפעו ממנו.
מורשת > משחקי מחשב

לסרט יצאו מספר משחקים המבוססים על הסרט ועל העלילה.
המשחק הראשון "מציגים את הרקולס", משחק point & click, שבו ניתן לשחק בסרט ובדמויות, עם הרחבה משמעותית של סצנות  דיבוב שלא היו בסרט המקורי, המשחק גם יצא בעברית.
המשחק השני והמפורסם יותר הוא משחק פלטפורמה שבו על השחקן שמשחק את הרקולס, ולעיתים את פגהסוס, לעבור אתגרי פלטפורמה תוך כדי לחימה ביצורי האופל ששולח לעברו האדס עד לסוף המשחק.
זיזף פירות קטן

| זיזף פירות קטן |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: דמויי נשפון
משפחה:: זיזפיים
סוג:: זיזף פירות קטן
מינים
 Rhinophylla alethina  Rhinophylla pumilio  Rhinophylla cavernarum
שם מדעי
 Rhinophylla ‏פטרס, 1865

זיזף פירות קטן (שם מדעי: Rhinophylla), הוא סוג של עטלף קטן במשפחת הזיזפיים, הכולל שלושה מינים, החיים באמריקה הדרומית. הסוג תואר לראשונה בשנת 1865 על ידי הזואולוג הגרמני וילהלם פיטרס ומשמעות שמו המדעי היא ״עלה אף״ בהתייחס לעלה האפי הזקוף של הסוג. מבחינה פילוגנטית, הם קרובים בעיקר לסוג זיזף קצר-זנב.
תיאור

לזיזף הפירות הקטן ראש חרוטי, עיניים קטנות וחרטום קצר ומעוגל. האוזניים גדולות, רחבות ומעוגלות (18-15 מ"מ) עם צפירים זעירים, והן חסרות שיער. הגוף גוצי ועגלגל. אורכו של העיטור האפי כפול מרוחבו, והוא כולל זיז ארוך וזקוף בצורת חנית, דיסקית קטנה סביב הנחיריים וחגורת יבלות מאחורי האף. על השפתיים בליטה משולשת מרכזית לצד רפידות בשרניות קטנות יותר.
אורך הראש והגוף של זיזפי הפירות הקטנים 40–48 מ"מ, אורך הזרוע 29–37 מ"מ ומשקלם 16-6.5 גרם. הסוג חסר זנב ובעל קרום תעופה אחורי באורך בינוני.
הפרווה של זיזפי הפירות הקטנים צפופה וצמרירית. צבעה נע בין חום אוכרה לזהוב, חום אפרורי או ערמון. הכנפיים וקצות האוזניים שחורות, ואילו הזרועות, הרגליים הלוע, העיטור האפי והצפירים בצבע ורוד, בורדו או חום-ורוד.
ביולוגיה

הסוג מצוי באמריקה הדרומית, וכל המינים בו מצויים במדינות קולומביה ואקוודור. בית הגידול של זיזפי הפירות הקטנים מורכב מיער גשם טרופי, ביצות, סוואנה טרופית ויערות הרריים על מורדות הרי האנדים. אף על פי שהזיזפים מגלים העדפה ליער ראשוני, ניתן למצוא אותם גם במטעים, סוואנות פתוחות ואזורים עם הפרעה אנושית.
כפי שמרמז שמם, זיזפי הפירות הקטנים הם אוכלי פירות מובהקים; הם ניזונים מפירות מגוונים דוגמת תאנים, פילודנדרון, סולנום, ססרופיה ופלפל שאותם הם מלקטים בעיקר בחופת היער האמצעית; הם צורכים גם כמויות ניכרות של אבקנים. זרעי הפירות אינם נפגעים בתהליך העיכול ומופרשים בשלימותם, ובכך הזיזפים מסייעים בפיזור זרעי הפירות ברחבי היער.
המינים בסוג פעילים בלילה (בעיקר לאחר השקיעה ולפני עלות השחר), ומבלים את היום במבנים ארעיים דמויי אוהל שנוצרים מחיתוך חלקי של עלי פילודנדרון בגובה 15-1.5 מטר מקרקעית היער; לעיתים, זיזפי הפירות הקטנים ישתמשו באוהלים נטושים שנבנו על ידי הזיזף הבנאי או זיזף הפירות הגדול. האוהלים נמצאים בשימוש על ידי קבוצות קטנות שמורכבות מזכר ועד שלוש נקבות ומוחלפים אחת לכמה זמן. זיזפי הפירות הקטנים נטרפים בעיקר על ידי קופי הסנאי שמתמחים באיתור האוהלים שלהם ביער.
אצל סוג זה אין עונת רבייה מוגדרת. הזיזפית ממליטה צאצא יחיד לאחר תקופת היריון של מספר חודשים.
מינים

זיזף פירות אלתינה (Rhinophylla alethina) - קולומביה ואקוודור.
זיזף פירות ננסי (Rhinophylla pumilio) - הקטן והנפוץ בסוג. מצוי בברזיל, אזור גויאנה, וונצואלה, קולומביה, אקוודור, פרו ובוליביה.
זיזף פירות פישר (Rhinophylla cavernarum) - מצוי בברזיל, קולומביה, וונצואלה, אקוודור ופרו.
ויקטור קלימה

ויקטור קלימה (בגרמנית: Viktor Klima; נולד ב-4 ביוני 1947) הוא פוליטיקאי אוסטרי מטעם המפלגה הסוציאל-דמוקרטית האוסטרית ואיש עסקים. קלימה היה קנצלר אוסטריה בין השנים 1997-2000.
קריירה מוקדמת

קלימה נולד בעיר שווכאט שבאוסטריה תחתית. בשנת 1969 החל לעבוד עבור חברת הנפט OMV שהייתה אז בבעלות המדינה. בעבודה זו עסק במשך שנים רבות עד לכניסתו לפוליטיקה בשנת 1992. בשנותיו האחרונות בחברה אף שימש כחבר במועצת המנהלים שלה.
פוליטיקה

על אף היותו איש עלום שם מבחינת רוב האוסטרים, מינה הקנצלר פרנץ ורניצקי בשנת 1992 את קלימה לתפקיד שר התחבורה והתעשייה הלאומית, עמדה בה החזיק קלימה עד 1996, אז מונה לתפקיד שר האוצר למשך שנה אחת.
קנצלר אוסטריה

עם התפטרותו של ורניצקי בשנת 1997, נבחר קלימה לתפקיד יו"ר המפלגה הסוציאל-הדמוקרטית והושבע כקנצלר אוסטריה, לאחר שחידש את הקואליציה הגדולה בין מפלגתו שלו לבין מפלגת העם האוסטרית בראשות וולפגנג שיסל, ששימש במהלך הקדנציה כסגנו. במרץ 1998 ביקר קלימה ביקור גומלין בישראל.
כאיש מרכז ניסה קלימה למשוך את מפלגתו מעט ימינה ואף פעל בכיוון זה. כדוגמה הוא המשיך להפריט נכסים של המדינה, והפחית בהדרגה מספר שירותים ציבוריים שנכללו עד אז תחת המדיניות של מדינת הרווחה. כתוצאה מכך, אחוז גבוה מבין המצביעים המסורתיים של המפלגה כמו מעמד הפועלים שלא היו מרוצים מפעולות אלו, העבירו את תמיכתם ליורג היידר, פופוליסט ימני קיצוני, ראש מפלגת החירות האוסטרית. עם זאת, כמו קודמו בתפקיד ורניצקי, קלימה הודיע שוב ושוב ובפומבי כי בשום אופן הוא לא יכניס את היידר לקואליציה.
בעקבות הפסד מפלגתו בבחירות אוקטובר 1999, וניסיונו הכושל ליצור קואליציה עם מפלגת העם, התפטר קלימה מתפקידו כיו"ר המפלגה, ואלפרד גוזנבאואר מונה במקומו. הממשלה הוקמה בסוף בידי וולפגנג שיסל, יושב ראש מפלגת העם, שבצעד שנוי במחלוקת יצר קואליציה יחד עם המפלגה הימנית-קיצונית מפלגת החירות האוסטרית.
מהלך זה עורר גל מחאות באוסטריה וברחבי אירופה, ובעוד המשא ומתן על הקמת ממשלה חדשה (בראשות מפלגת העם) על בסיס בחירות 1999 מתמשך, קלימה "קרא למנהיגי האיחוד האירופי לעזור להשפיע על המשא והמתן הקואליציוני", אמירה חסרת תקדים הקוראת להתערבות זרה בענייניה הפוליטיים של המדינה האוסטרית הריבונית, בעת שקלימה עדיין שימש כקנצלר בעת אמירתו זו. גם ראש ממשלת ישראל, אהוד ברק, שוחח עם מנהיגי צרפת, גרמניה וספרד במטרה ליזום מחאה משותפת נגד אפשרות זו. כאמור, המחאות לא השפיעו על התוצאה ובסופו של דבר הקים וולפגנג שיסל קואליציה יחד עם מפלגת החירות. בעקבות כך, החליטו ראשי הממשלות של 14 המדינות האחרות באיחוד האירופי להפסיק את שיתוף הפעולה עם ממשלת אוסטריה והטילו עליה סנקציות. אוסטרים תומכי הממשלה האשימו את אנשי המפלגה הסוציאל-דמוקרטית, ואת הנשיא תומאס קלסטיל בהטלת הסנקציות, ואף הטילו ספק בנאמנותם למדינה. כשהתברר למנהיגי אירופה שהסנקציות לא הועילו, החליטו לנרמל את היחסים עם אוסטריה.
קריירה עסקית

כמה שבועות לאחר ההפסד, בסיוע ידידו גרהרד שרדר, עזב קלימה את הפוליטיקה ותפס עמדת ניהול בכירה בחברת פולקסווגן בארגנטינה. בשנת 2006 מונה קלימה למנהלה הכללי של פעילות החברה בדרום אמריקה שם עבד עד לפרישתו מהחברה בשנת 2011.
הערות שוליים

↑  Außenministerium Österreich -> שגרירות -> תל אביב -> קשרים בילטרליים, באתר www.bmeia.gv.at (ארכיון)
↑  קנצלר אוסטריה לברק: לא נצרף את היידר לממשלה, באתר וואלה, ‏26.01.2000
↑  EU leaders urged to keep Haider out, The Guardian, ‏29.01.2000
↑  אוסטריה: מתחזקת האפשרות שמפלגתו של היידר תשולב בממשלה, באתר וואלה, ‏27.01.2000
|  הקנצלרים של אוסטריה |
| --- | --- | --- | --- | --- | --- | --- | --- | --- | --- |
|  קרל רנר  |  מיכאל מאייר  |  יוהאן שובר  |  ואלטר ברייסקי  |  יוהאן שובר  |  איגנץ זייפל  |  |  |  |  |
|  1918–1920  |  1920–1921  |  1921–1922  |  26–27 בינואר 1922  |  ינואר–מאי 1922  |  1922–1924  |  |  |  |  |
|  רודולף רמק  |  איגנץ זייפל  |  ארנסט שטררוביץ'  |  יוהאן שובר  |  קרל ואוגוין  |  אוטו אנדר  |  |  |  |  |
|  1924–1926  |  1926–1929  |  מאי–ספטמבר 1929  |  1929–1930  |  ספטמבר–דצמבר 1930  |  1930–1931  |  |  |  |  |
|  קרל בורש  |  אנגלברט דולפוס  |  קורט שושניג  |  ארתור זייס-אינקווארט  |  קרל רנר  |  לאופולד פיגל  |  |  |  |  |
|  1931–1932  |  1932–1934  |  1934–1938  |  11–13 במרץ 1938  |  אפריל–דצמבר 1945  |  1945–1953  |  |  |  |  |
|  יוליוס ראב  |  אלפונס גורבך  |  יוזף קלאוס  |  ברונו קרייסקי  |  פרד זינובאץ  |  פרנץ ורניצקי  |  |  |  |  |
|  1953–1961  |  1961–1964  |  1964–1970  |  1970–1983  |  1983–1986  |  1986–1997  |  |  |  |  |
|  ויקטור קלימה  |  וולפגנג שיסל  |  אלפרד גוזנבאואר  |  ורנר פיימן  |  ריינהולד מיטרלהנר  |  כריסטיאן קרן  |  |  |  |  |
|  1997–2000  |  2000–2007  |  2007–2008  |  2008–2016  |  9–17 במאי 2016  |  2016–2017  |  |  |  |  |
|  סבסטיאן קורץ  |  בריגיטה בירליין  |  סבסטיאן קורץ  |  אלכסנדר שלנברג  |  קארל נהאמר  |  |  |  |  |  |
|  2017–2019  |  2019–2020  |  2020–2021  |  אוקטובר–דצמבר 2021  |  2021 ואילך  |  |  |  |  |  |
| --- | --- |
בקרת זהויות :  GND: 114369895  ISNI: 0000 0001 1459 5947  LCCN: no2003105820  NKC: xx0061220  VIAF: 3172809   WorldCat (עם VIAF): 3172809
זיכרון פרוספקטיבי

"זיכרון פרוספקטיבי" הוא מושג מתחום הפסיכולוגיה הקוגניטיבית המתאר מנגנון זיכרון שמטרתו זכירת דברים שצריכים להתבצע על ידי הפרט בזמן מסוים בעתיד, כמו משימות שונות. זהו מעין "היומן הפנימי" של האדם, שמזכיר לו אילו פעולות עליו לבצע בכל רגע נתון, באילו זמנים ובאילו הקשרים. יש המגדירים את סוג הזיכרון הזה כ"זיכרון לזכור".
זיכרון פרוספקטיבי שונה מזיכרון רטרוספקטיבי. זיכרון רטרוספקטיבי מאחסן מידע על פעולות ואירועים שהתרחשו בעבר, בעוד בזיכרון הפרוספקטיבי מאוחסן מידע לגבי הפעולות שיש לזכור לבצע בעתיד.
הגירויים המפעילים את הזיכרון הפרוספקטיבי יכולים להיות אירועים או זמנים שונים. דוגמה אחת לזיכרון המופעל על ידי גירוי זמן, היא של אדם הזוכר שבשעה 14:00 ביום מסוים יש לו פגישה עם הרופא. דוגמה לזיכרון המופעל על ידי גירוי אירוע היא של אישה הזוכרת שכאשר תפגוש את עורך הדין שלה, עליה למסור לו מעטפה.
מחקרים רבים העוסקים בזיכרון הפרוספקטיבי דנים בשאלה כיצד ניתן להתגבר על כשלים במנגנון הזיכרון הזה, וכיצד ניתן לשפר את תפקודו.
עם התפתחותה של הטכנולוגיה, פותחו אמצעים רבים ושונים שיאפשרו לבני האדם לזכור דברים שעליהם לעשות מבלי להשתמש באופן פעיל בזיכרון הפרוספקטיבי שלהם, למשל: שימוש ביומנים אלקטרוניים, תזכורות ושעונים מעוררים. שימוש באפליקציה סלולרית המתריאה על צורך בקיום משימה מסוימת, מאפשר למוח האנושי "לנוח" מכיוון שהוא לא נדרש לזכור לבצע את המשימות הללו.
ראו גם

זיכרון עבודה
זיזף רחב-חוטם

| זיזף רחב-חוטם |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: דמויי נשפון
משפחה:: זיזפיים
סוג:: זיזף רחב-חוטם
מינים
 21
שם מדעי
 Platyrrhinus ‏סאוסור, 1860

זיזף רחב-חוטם (שם מדעי: Platyrrhinus) הוא סוג של עטלף במשפחת הזיזפיים, הכולל 21 מינים החיים ביבשת אמריקה. הסוג הוקם בשנת 1860 על ידי האנטומולוג השווייצרי הנרי לואיס פרדריק דה סוסיר ומשמעות שמו המדעי היא "עטלף בעל אף רחב".
תיאור

לזיזף רחב החוטם ראש קצר, גוף מוצק וקומפקטי וחוטם רחב. האוזניים מעוגלות וקצרות יחסית, עם צפירים זעירים משוננים. כנפיו רחבות ואליפטיות, ומוטת הכנפיים כ-30 ס"מ. שפתו העליונה מעוגלת מעט, ושפתו התחתונה מכוסה בבליטות ויבלות לכל האורך. עיטור העלה האפי שלו מורכב מזיז עבה, מחודד שמוקף בשוליים בשרניים, ובחלקו התחתון של העיטור יש דיסקית או פרסה מקומטת שמקיפה את הנחיריים.
אורך הראש והגוף של הזיזף רחב החוטם 48–98 מ"מ, אורך זרועותיו 36–64 מ"מ ומשקלו 12–68 גרם. הסוג חסר זנב, וקרום התעופה האחורי שלו מפוצל לשתי רצועות שעירות התלויות על הרגליים ונמשכות עד לטפרים. במבט שטחי, הזיזף רחב החוטם זהה כמעט לחלוטין לסוג זיזף בנאי, אך גדול ממנו, שעיר יותר בקרום התעופה האחורי ובעל אנטומיה וצורת שיניים שונה. הוא גם אינו בררן כל כך בבחירת מחסה.
לזיזף רחב החוטם פרווה חלקה וקטיפתית. צבעה נע בין חום אפרורי לחום בהיר, חום שוקולד כהה, קקאו, קפה, אוכרה, אפור כהה, כסוף או חיוור. לאורך הגב יש רצועת שיער לבנה בולטת. על הראש יש 4 קווים לבנים מעל ומתחת לעיניים שיוצרים יחדיו מעין רסן לבן סביב הפנים. הכנפיים שחורות או אפרוריות, והזרועות בצבע בורדו או חום בהיר. האוזניים והעיטור האפי צבועים בצהוב, חום ושחרחר.
ביולוגיה

הזיזפים רחבי החוטם מצויים בעיקר באמריקה הדרומית ושני מינים נוכחים גם באמריקה המרכזית. כל המינים בסוג מצויים בלפחות מדינה אחת משלוש המדינות הבאות: ברזיל, קולומביה ואקוודור. בית הגידול שלהם מורכב מיערות הרריים ויערות גשם טרופיים, ובמידה פחותה גם סוואנות טרופיות ושדות. רבים מהמינים חיים באגן האמזונאס או בצפון הרי האנדים.
הזיזפים רחבי החוטם ניזונים בעיקר מפירות, ומינים אחדים מגוונים את תזונתם לעיתים קרובות בחרקים וצוף; הם משמשים כמפיצי זרעים באזור הנאוטרופי. הזיזפים פעילים בשעות הלילה וישנים ביום. הם חיים בקבוצות קטנות של 3–16 פרטים בשקעי עצים, מערות, מבנים נטושים, גשרים, גזעים חלולים ובמבנים דמויי אוהל שהם יוצרים באמצעות חיתוך חלקי של עלים גדולים. טורפיהם העיקריים הם דורסי לילה, נחשים, קופים ואופוסומים.
עונת הרבייה משתנה מאזור לאזור ותלויה בעונת הגשמים כאשר הזכר מגן על הרמון נקבות שמכיל 1–15 נקבות. ההיריון נמשך 3.5 חודשים, והזיזפית ממליטה צאצא יחיד או תאומים. תוחלת החיים של הסוג עד 15 שנים.
מינים

בסוג זה 21 מינים:
זיזף רחב-חוטם אלבריקו (Platyrrhinus albericoi)
זיזף רחב-חוטם דקיק (Platyrrhinus angustirostris)
זיזף רחב-חוטם דרין (Platyrrhinus aquilus)
זיזף רחב-חוטם אלדוראדו (Platyrrhinus aurarius)
זיזף רחב-חוטם קצר-ראש (Platyrrhinus brachycephalus)
זיזף רחב-חוטם צ'וקואני (Platyrrhinus chocoensis)
זיזף רחב-חוטם תומאס (Platyrrhinus dorsalis)
זיזף רחב-חוטם חום (Platyrrhinus infuscus)
זיזף רחב-חוטם חום-בטן (Platyrrhinus fusciventris)
זיזף רחב-חוטם גויאני (Platyrrhinus guianensis)
זיזף רחב-חוטם הלר (Platyrrhinus helleri)
זיזף רחב-חוטם אינקאני (Platyrrhinus incarum)
זיזף רחב-חוטם אסמאעיל (Platyrrhinus ismaeli)
זיזף רחב-חוטם לבן-פס (Platyrrhinus lineatus)
זיזף רחב-חוטם קצ'ואה (Platyrrhinus masu)
זיזף רחב-חוטם מאטאפאלו (Platyrrhinus matapalensis)
זיזף רחב-חוטם ז'ופרואה (Platyrrhinus nigellus)
זיזף רחב-חוטם מערבי (Platyrrhinus nitelinea)
זיזף רחב-חוטם רסיפה (Platyrrhinus recifinus)
זיזף רחב-חוטם אפלולי (Platyrrhinus umbratus)
זיזף רחב-חוטם גדול (Platyrrhinus vittatus)
זיזפית וגור מתבגר.
זיזף רחב-חוטם לבן-פס.
זיזף רחב-חוטם רסיפה.
זכויות האדם בבהוטן

זכויות האדם בבהוטן מוגדרות בחוקת המדינה, המבוססת על עקרונות הבודהיזם. ממשלת בהוטן חותרת להענקת "אושר לאומי גולמי" לתושבי המדינה.
בעוד הבודהיסטים במדינה זוכים לאושר לאומי גולמי רב, הרוב הבודהיסטי אוסר על מיעוטים בני דתות אחרות לקיים פולחנים דתיים, הם מגורשים מהמדינה ונלקחת מהם האזרחות.
זכויות האדם בחוקת בהוטן

חוקת בהוטן קובעת "זכויות יסוד" רבות, בהן הזכות לחיים, חירות, ביטחון, חופש הביטוי, חופש המחשבה והדת, חופש העיתונות, חופש תנועה ומגורים במדינה, וחופש מאפליה על רקע גזע, מין, שפה, דת, פוליטיקה או מעמד חברתי.
החוקה אוסרת גם עינויים ועונש מוות.
על פי הניסוח בחוקה, אזרחי המדינה זכאים לכל הזכויות הנמנות בחוקה, אך תושבים שאינם אזרחים זכאים רק לחלק מהזכויות. לדוגמה, חופש הביטוי, חופש דת וחופש התנועה אינם חלק מזכויות התושבים.
אמנות בינלאומיות

אף על פי שחוקת בהוטן משקפת זכויות אדם בסיסיות, בהוטן עצמה לא חתמה על אמנות בינלאומיות בנושאי זכויות אדם, בהן האמנה הבינלאומית בדבר זכויות אזרחיות ומדיניות והאמנה הבינלאומית בדבר זכויות כלכליות, חברתיות ותרבותיות.
בהוטן חתומה על מספר אמנות אחרות, בהן האמנה לביעור כל הצורות של אפליה נגד נשים (CEDAW), ואמנת זכויות הילד, כולל שני הפרוטוקולים האופציונליים.
בהוטן חתמה אך לא אשררה את האמנה בדבר ביעור כל צורות האפליה הגזעית ואת אמנת האו"ם בדבר זכויותיהם של אנשים עם מוגבלויות.
אפליית בני הלוצשאמפה

בני הלוצשאמפה (אנ') היגרו מנפאל לאזורים הדרומיים של בהוטן בסוף המאה ה-19. במפקד אוכלוסין משנת 1988 נמנו 28% מהתושבים כבני לוצשאמפה, ועל פי ההערכות, שיעורם כיום כ-40%. לרובם אין אזרחות בהוטנית.
קיימת במדינה מתיחות אתנית רבה בין ילידי בהוטן לבין הלוצשאמפה, הנתפסים בעיניהם כמהגרים ובני מהגרים מנפאל. משנת 1989 נאסר השימוש בשפה הנפאלית בבתי ספר, ונאכף קוד לבוש ציבורי שהוא בהוטני מסורתי, ואוסר בפועל לבוש נפאלי. מי שאינו לובש את הבגדים המסורתיים ברשות הרבים עלול להיכנס לכלא לכמה ימים או לשלם קנס כספי גבוה.
בשנת 1990 החלו מהומות של בני הלוצשאמפה נגד המשטר, בדרישה לדמוקרטיה ולשוויון זכויות. הממשלה החלה לאסור פעילים פוליטיים, שללה את האזרחות מחלק מהם, וסגרה 66 בתי ספר. כוחות הביטחון של בהוטן תועדו במספר מקרים מבצעים עינויים ואונס של מפגינים פוליטיים.
משנת 1990 גורשו לנפאל כ-107,000 מבני הלוצשאמפה, כ-35% מתושבי המדינה, והפכו לפליטים (אנ'). על פי נתוני נציבות האו"ם לפליטים, בשנת 2008 הם התגוררו בתנאי עוני בשבעה מחנות פליטים במזרח נפאל. לאחר מספר שנים חלקם נקלטו באוסטרליה, ארצות הברית, בריטניה, נורווגיה וקנדה במעמד פליט. ארצות הברית קלטה כ-61,000 פליטים.
בשנת 2015 עדיין נותרו כ-10,000 בני לוצשאמפה במחנות הפליטים.
אפליית מיעוטים דתיים

חוקת בהוטן מאפשרת לכאורה חופש דת, אך זוכים לו רק בודהיסטים מזרם המהאיאנה והינדואיסטים. החוקה מאפשרת פעילות דתית פומבית רק לדתות שנרשמו במשרד הפנים, ועד היום נדחו כל בקשות הרישום של בני המיעוט הנוצרי והמוסלמי במדינה, וכן בודהיסטים שאינם מזרם המהאיאנה. כתוצאה מכך הם אינם רשאים לקיים טקסים דתיים בפומבי, וכן להקים בתי תפילה, בתי קברות ולפתוח חנויות ספרים.
במספר מקרים, מנהיגים נוצרים נעצרו, אזרחותם נשללה והם גורשו מהמדינה.
זכויות להט"ב בבהוטן

בשנת 2020 הפכה ההומוסקסואליות לחוקית בבהוטן, עקב החלטת הפרלמנט על ביטול סעיפי ההפללה בחוק העונשין.
הערות שוליים

↑  שמעון לב, קץ עידן התמימות: בהוטן, באתר מסע אחר.
↑  מערכת mako גאווה, ‏לא רק שלום עם ישראל: ממלכת בהוטן בצעד היסטורי, באתר ‏מאקו‏, 13 בדצמבר 2020.
זיזף קצר-זנב

| זיזף קצר-זנב |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: דמויי נשפון
משפחה:: זיזפיים
סוג:: זיזף קצר-זנב
מינים
 9
שם מדעי
 Carollia ‏גריי, 1838

זיזף קצר-זנב (שם מדעי: Carollia), הוא סוג של עטלף במשפחת הזיזפיים, הכולל 9 מינים החיים באמריקה הדרומית והמרכזית. הסוג הוקם בשנת 1838 על ידי הזואולוג הבריטי ג'ון אדוארד גריי וקרוב מבחינה גנטית לסוג זיזף פירות קטן. השם המדעי של הסוג הוא על שם הזואולוג הצרפתי שארל לוסיאן בונפרטה.
תיאור

הזיזפים קצרי הזנב הם עטלפים קטנים למדי: אורך ראשם וגופם 43–65 מ״מ ומשקלם 9–20 גרם. זנבם הזעיר כמעט שאינו נראה. למינים בסוג אוזניים משולשות בגודל בינוני, עיטור עלה אפי משולש דמוי זיז שזקור קדימה.
השיניים מפותחות, והניבים ארוכים וחדים.
הפרווה של הזיזפים צפופה ורכה. צבעה משתנה בהתאם למין, ונעה בין חום אפרורי לחום אוכרה, חלודה, לבנבן או שחור פחם. הכנפיים שחורות והפנים מפוחמות.
ביולוגיה

הזיזפים קצרי הזנב מצויים בעיקר באמריקה הדרומית והמרכזית. טווח התפוצה שלהם משתרע ממקסיקו עד לפרגוואי וארגנטינה. המינים נעדרים מהאיים הקריביים להוציא את טרינידד וטובגו. מי בית הגידול שלהם מורכב בעיקר מיערות גשם טרופיים, אך הם נראים לעיתים קרובות גם בסוואנות טרופיות וביערות משניים.
הזיזפים פעילים בשעות הלילה, ומבלים את שעות היום בשינה בנקיקי סלעים, מערות, גזעי עצים חלולים ומבנים ישנים. הלינה היא בקבוצות של 10–100 פרטים. המבנה החברתי שלהם מורכב מהרמון של זכר ו-8 נקבות ומקבוצות זכרים רווקים. הזכר שומר בקנאות על הנקבות בהרמון, ומנסה להגדיל אותו כל הזמן. הזכר בהרמון משגיח לעיתים קרובות על הצאצאים בזמן שהאימהות יוצאות לתור אחר מזון.
המינים בסוג ניזונים בעיקר מזרעים ופירות (בפרט גויאבות, תאנים ובננות), ותופסים תפקיד חשוב בהפצת זרעים של צמחים רבים. הם ניזונים מדי פעם גם מחרקים. הזיזפית יכולה להתרבות פעמיים בשנה. ההיריון נמשך 105–125 ימים ולאחריהם נולד צאצא יחיד בדרך כלל. הזיזפים קצרי הזנב מגיעים לבגרות בגיל שנה עד שנתיים. תוחלת החיים שלהם עד 10 שנים בטבע ועד 12 שנים בשבי.
מינים

בסוג זה 9 מינים:
זיזף קצר-זנב אפור (Carollia subrufa)
זיזף קצר-זנב משי (Carollia brevicauda)
זיזף קצר-זנב ערמוני (Carollia castanea)
זיזף קצר-זנב סוול (Carollia sowelli)
זיזף קצר-זנב מאנו (Carollia manu)
זיזף קצר-זנב בנקיט (Carollia benkeithi)
זיזף קצר-זנב קולומביאני (Carollia colombiana)
זיזף קצר-זנב ממושקף (Carollia perspicillata)
זיזף קצר-זנב מונו (Carollia monohernandezi)
זיזף קצר-זנב בתעופה
זיזף קצר-זנב משי.
זיזף פירות קריבי

| זיזף פירות קריבי |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: דמויי נשפון
משפחה:: זיזפיים
סוג:: זיזף פירות קריבי
מינים
 2
שם מדעי
 Brachyphylla ‏גריי, 1834

זיזף פירות קריבי (שם מדעי: Brachyphylla), הוא סוג של עטלף בינוני במשפחת הזיזפיים, הכולל 2 מינים, החיים באזור הקריביים. הסוג הוקם במקור בשנת 1834 על ידי הזואולוג הבריטי ג'ון אדוארד גריי, ומשמעות שמו המדעי היא "עלה קצר" בהתייחסות לעיטור העלה האפי הבלתי מפותח. סוג זה קרוב מבחינה חיצונית ופילוגנטית לסוגים זיזף פרחים וזיזף פרחים ארוס החיים אף הם בקריביים.
תיאור

לזיזף הקריבי גולגולת רחבה ומסיבית, אוזניים בינוניות ומחודדות וצפירים קטנים. החוטם קצר, קירח ונפוח, והאף קטום וריבועי ומזכיר את אף החזיר; העיטור האפי מורכב מדיסקית קטנה בצורת V מעל הנחיריים שכמעט ואינה נראית במבט שטחי. השפתיים גדולות ובולטות, והן מכוסות ביבלות.
הזיזפים הקריבים הם עטלפים בגודל בינוני; אורך הראש והגוף 7–10 ס"מ, אורך הזרוע 5–6.8 ס"מ והמשקל 27–53 גרם. הנקבה גדולה מן הזכר. הסוג חסר זנב ובעל קרום תעופה אחורי רחב למדי.
פרוות הזיזף קצרה, רכה וזיפית. צבעה נע בין זהוב לבז׳ או שנהב, חום כתמתם או אפרפר. על הפנים, הצוואר והמצח עשוים להיות קטעי שיער חיוורים יותר, וסביב העיניים והאוזניים יש לעיתים קרובות כתמים שחורים. האוזניים, הזרועות והרגליים בצבע בורדו כהה, הכנפיים שחורות והאף והשפתיים ורודים-אדמדמים.